[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 19.11.2008

COM(2008)707 окончателен

2007/0163 (COD)

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, алинея 2 от Договора за ЕО относно

общата позиция на Съвета за приемане на предложение за регламент на Европейския парламент и на Съвета за създаване на Европейска фондация за обучение (преработен текст)

2007/0163 (COD)

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, алинея 2 от Договора за ЕО относно

общата позиция на Съвета за приемане на предложение за регламент на Европейския парламент и на Съвета за създаване на Европейска фондация за обучение (преработен текст)

1. ХРОНОЛОГИЯ НА ПРОЦЕДУРАТА

Дата на предаване на предложението на Европейския парламент и на Съвета: COM/2007/443 окончателен – 2007/0163(COD)]: 25 юли 2007 г. |

Дата на становището на Европейския парламент на първо четене: 22 май 2008 г. |

Дата на приемане на общата позиция: 17 ноември 2008 г. |

Европейската фондация за обучение (ЕФО) бе създадена през 1990 г. с цел да подкрепи въвеждането на програмата ФАР за външно подпомагане в областта на професионалното обучение. Към настоящия момент Фондацията се занимава и с държавите от предходните програми ТАСИС, КАРДС и МЕДА. Регламентът за ЕФО беше изменян три пъти (през 1994, 1998 и 2000 г.) с цел разширяване на географския обхват, а четвъртия път — през 2003 г. — беше с цел привеждането му в съответствие с Финансовия регламент. От 2003 г. насам перспективите за политиките на Европейския съюз в областта на образованието и обучението, а също и в областта на външните отношения, претърпяха важни изменения, а същевременно бяха приети и нови инструменти за прилагането на тези политики. Съответно се налага ново изменение на учредителния регламент за ЕФО, с цел да бъдат отчетени последните изменения, да бъдат актуализирани ролята и функцията ѝ и да се предостави стабилна основа за бъдещата ѝ работа. |

2. ЦЕЛ НА ПРЕДЛОЖЕНИЕТО НА КОМИСИЯТА

Предложението на Комисията има следните цели:

- Да се изяснят функциите на ЕФО

- Да се актуализира мандата на ЕФО, като се преразгледат географският ѝ обхват и тематичната ѝ сфера на компетенции

- Да се модернизират управленските ѝ структури с оглед насърчаване на ефективното вземане на решения

- Да се осигури стабилна основа за бъдещата работа на ЕФО.

3. КОМЕНТАРИ ОТНОСНО ОБЩАТА ПОЗИЦИЯ

3.1 Обобщителен коментар относно общата позиция

Текстът на общата позиция се вписва, по същество и в значителна степен, в предложението на Комисията и следователно може да получи пълна подкрепа. Общата позиция е резултат от активни междуинституционални преговори, последвали предложението на Комисията за преразглеждане на Регламент 1360/90 от 7 май 1990 г. Комисията предаде предложението си на Съвета и Парламента на 25 юли 2007 г.

3.2 Споразумение на етапа на обща позиция

Членовете бяха предмет на подробно едновременно разглеждане от страна на Комитета по образование на Съвета и на Комитета по заетостта на Европейския парламент.

Диалогът със Съвета и Парламента беше конструктивен и доведе до редица изменения, които правят първоначалната версия по-ясна.

В този контекст, на неофициални и технически срещи бяха очертани пътища за постигането на компромис по редица неразрешени въпроси като тематична сфера на компетенции, функции, правно основание, географски обхват, отражение върху бюджета, състав на Управителния съвет и процедура за назначаване на директор на ЕФО.

На 30 април 2008 г. КОРЕПЕР възложи мандат на президентството за изработването на компромисен пакет, който ще позволи постигането на съгласие на първо четене. Не беше постигнато съгласие обаче на първо четене на пленарното заседание на Европейския парламент на 22 май 2008 г.

Главните въпроси на преговорите, по които беше постигнато съгласие, бяха:

Тематична сфера на компетенции: Преработването на регламента за ЕФО предвижда едно по-широко разбиране за обучението в контекста на обучението през целия живот като ключов фактор в развитието на основаните на знания икономики и общества в съответствие с целите от Лисабон. Освен това преработеният регламент би позволил на ЕФО да играе водеща роля в реформата на професионалното образование и обучение (ПОО) и свързаните с тях въпроси за пазара на труда в страните партньори като част от една разширена програма за развитие на човешкия капитал.

Функции: въвеждането на нови инструменти на ниво политика в областта на външните отношения, които са предназначени да подпомагат страните партньори при осъществяването на реформи в различни сектори, представлява значителна крачка напред към възприемането на подход към външното съдействие, който е в по-голяма степен ориентиран към изработването на политики отколкото към осъществяването на програми. В тази връзка ЕФО се нуждае от мандат, който да ѝ позволява да играе пълноценно ролята на център на експертни познания, който оказва съдействие както на страните партньори, така и на Европейската комисия при разработването на политики и подходящи стратегии за реформи.

По отношение на страните партньори ЕФО ще им оказва съдействие при изграждането на капацитета им и при формулирането и изпълнението на стратегии за реформи, които са съобразени с националния контекст.

Освен това ЕФО ще насърчава създаването на контакти и обмена на опит и добри практики както между ЕС и страните партньори, така и между самите страни партньори.

Правно основание: Предложението на Комисията заменя използвания в миналото член 235 от Договора за създаване на Европейската общност с член 150, тъй като ЕФО продължава да бъде тясно свързана с политиката на ЕС в областта на професионалното образование и обучение (ПОО). Това правно основание предоставя повече яснота за работата и функциите на ЕФО. ЕФО обаче трябва да бъде възприемана не в стандартната ѝ роля, а в глобалния контекст на политиката за обучение през целия живот, включително такива аспекти като въпросите, свързани с пазара на труда, социалното приобщаване и гражданското участие. В този смисъл член 150 предоставя достатъчно правно основание за работата на ЕФО в рамките на новата ѝ разширена тематична сфера на компетенции.

Географски обхват: ЕФО запазва географската си насоченост към присъединяващи се и съседни за ЕС страни, като използва Инструмента за предприсъединителна помощ (ИПП) и Европейския инструмент за съседство и партньорство (ЕИСП). Новият регламент обаче дава на ЕФО възможността да работи и в други региони в съответствие с приоритетите на външните отношения на ЕС и въз основа на ad hoc решения, взети от Управителния съвет на ЕФО по предложение на Комисията.

Отражение върху бюджета: Предложението не въвежда нови дейности за ЕФО. Целта му е по-скоро да предостави актуализирано и по-ясно определение на настоящите функции на ЕФО в по-широка тематична сфера на компетенции и обновен географски обхват. Не съществува отражение върху бюджета, но новата насоченост към предоставяне на информация и анализи на политики е трудоемка дейност и изисква инвестиране от страна на ЕФО по отношение на обучението и квалификациите на персонала.

По останалите два въпроса становището на Комисията е следното:

Състав на Управителния съвет: Въпреки че Комисията приема със съжаление факта, че първоначалното ѝ становище по въпроса не беше прието от Съвета и Парламента (т.е. шестима представители на държавите-членки и шестима представители на Комисията), тя може да приеме компромисното решение за състав от един представител на държава-членка, трима представители на Комисията и трима експерти без право на глас от Европейския парламент, както и трима представители на страните партньори като наблюдатели.

Процедура за назначаване на директор на ЕФО: Комисията може да приеме предложението, според което единствено избраният от Управителния съвет кандидат да бъде поканен за изслушване от компетентния/те комитет/и на Европейския парламент.

4. ЗАКЛЮЧЕНИЕ

Общата позиция отговаря на целите на първоначалното предложение на Комисията. Следователно Комисията подкрепя текста. Тъй като двамата съзаконодатели са постигнали политическо съгласие относно общата позиция, процедурата по приемане на второ четене от Европейския парламент на общата позиция със Съвета следва да приключи сравнително бързо.